《丁卯春雪呈同僚》
宋代·孔武仲

经时无甘泽，帝为元元忧。
新正得一雪，尚可期有秋。
狂风东北来，浩浩举山丘。
飞霰为先驱，繁英已绸缪。
堆深地欲蛰，舞急川争流。
沉沉西崦暮，落势漫不收。
尽移白玉京，来为帝王州。
疠鬼窘相泣，凄凉苦罢休。
旱魃亦失气，耿耿空自囚。
从兹民其康，终岁饱麦麰。
端门盛佳气，策府多英游。
谅多赞时瑞，岂独吟空愁。
金樽发清扬，思涌如云浮。
请歌丰年占，以代击壤讴。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。